Shel Silverstein

Sheldon Allan ”Shel” Silverstein ['sɪlvərstiːn]Silverstein, Shel, Say How: Q, R, S, T, The National Library Service for the Blind and Print Disabled, Library of Congress. Viitattu 17.11.2021. (25. syyskuuta 1930 Chicago, Illinois – 10. toukokuuta 1999 Key West, Florida) oli yhdysvaltalainen lauluntekijä, elokuvasäveltäjä, runoilija, lastenkirjailija, näytelmäkirjailija ja sarjakuvapiirtäjä. Hän tuli kansainvälisesti tunnetuksi 1960-luvun lopulta alkaen myös humoristisista country- ja poplauluistaan, joita esitti muun muassa yhtye Dr. Hook & The Medicine Show.

Shel Silverstein alkoi piirtää ja kirjoittaa jo varhaisessa teini-iässä ja kertoi kehittäneensä persoonallisen tyylinsä, koska esikuvia ei onneksi juuri ollut. 1950-luvulla hän palveli Yhdysvaltain armeijassa Koreassa ja Japanissa ja piirsi sarjakuvia sotilaslehteen. Vuonna 1952 hän aloitti pitkän piirrosyhteistyön Playboy-lehden kanssa. Harper-kustantamon Ursula Nordstrom innosti Silversteiniä kokeilemaan lastenkirjojen kirjoittamista ja kuvittamista. Silverstein kirjoitti myös yli sata yksinäytöksistä näytelmää sekä elokuvakäsikirjoituksia, joskus yhdessä David Mametin kanssa.Biography, Author Study Shel Silverstein. Viitattu 17.11.2021.Shel Silverstein, Britannica.com. Viitattu 17.11.2021.

Silverstein voitti elämänsä aikana useita lastenkirjapalkintoja ja kaksi Grammy-palkintoa. Vuonna 1969 hän sai Grammyn parhaasta country-kappaleesta Johnny Cashin levyttämällä laululla ”A Boy Named Sue”. Vuonna 1985 äänikirja Where the Sidewalk Ends palkittiin Grammyllä parhaana lastenlevytyksenä. Vuonna 1990 Silverstein oli ehdolla parhaan laulun Oscar-palkinnon saajaksi kappaleestaan ”I'm Checkin' Out” elokuvaan Terveisiä unelmien reunalta. Kappale tuotti myös Golden Globe -ehdokkuuden.Awards, Author Study Shel Silverstein. Viitattu 17.11.2021..

Silversteinin lauluja on levytetty myös suomeksi. Jukka Virtanen on suomentanut muun muassa kappaleet ”Äidin ihmekauha” (Wonderful Soup Stone), ”Kaupungin rumin mies” (Ugliest Man in Town) ja ”Balladi pojasta nimeltä Vee” (A Boy Named Sue), jonka hän myös itse levytti. Kappaleet ”Roudari Roope ja hengari Hertta” (Roland the Roadie and Gertrude the Groupie) ja ”Sylvian äiti” (Sylvia’s Mother) on tekstittänyt Pertti Reponen. Kappaleen ”Cover of the Rolling Stone” on suomentanut Juice Leskinen nimellä ”Etusivulle Suosikkiin” ja Jussi Raittinen nimellä ”Kanteen Suosikin”.Fenno — Suomen Äänitearkisto ry:n levytietokanta 1901–1999. Viitattu 17.11.2021.

Lastenkirjoja
Uncle Shelby’s ABZ Book: A Primer for Tender Young Minds, 1961
Uncle Shelby’s Story of Lafcadio, the Lion Who Shot Back, 1963
Who Wants a Cheap Rhinoceros?, 1964
The Giving Tree, 1964, suom. Antelias puu, Pieni Karhu 1999, 
Where the Sidewalk Ends : the poems & drawings of Shel Silverstein, 1974, 
A Light in the Attic, 1981
Falling Up : poems and drawings by Shel Silverstein, 1996, 
Runny Babbit : a billy sook, postuumisti 2005
Runny Babbit Returns, postuumisti 2017

Kirjallisuutta
Rogak, Lisa. A Boy Named Shel: The Life and Times of Shel Silverstein. Thomas Dunne Books, 2007. 

Lähteet

Luokka:Vuonna 1930 syntyneet
Luokka:Vuonna 1999 kuolleet
Luokka:Yhdysvaltalaiset sarjakuvantekijät
Luokka:Yhdysvaltalaiset lauluntekijät
Luokka:Yhdysvaltalaiset lasten- ja nuortenkirjailijat
Luokka:Yhdysvaltalaiset runoilijat
Luokka:Yhdysvaltalaiset elokuvasäveltäjät
Luokka:Yhdysvaltalaiset näytelmäkirjailijat
Luokka:Grammy-palkinnon saajat